259 Oculus

Materialis oculus habet tria: actum, objectum, defectum. Actus oculi est triplex: iter rectum ostendere, demum cauere congeries, membrorum conducere. Sic opus sapientis est iter rectum pergere quod fit per intencionem rectam, Prou. 4[:25]: *Oculi tui videant recta*. Matt. 6[:22]: *Si oculus tuus fuerit simplex totum corpus tuum lucidum.* Sicut enim hauriunt rami humorem fructum et saporem a radice si opera qualificantur ab intencione.

Secundo, cauere demum quod fit per consultatem cautam, Matt. 5[:29]: *Si oculus tuus dexter scandalizat te*, etc. Ramus nociuus et membrum putridum amputatur ne corumpat alia, sic malus consiliarius amputari debet, Haba. 1[:13]: *Mundi sunt oculi tui*.

Tercio, conducere proximum tanquam commembrum quod fit per predicacionem, Job 29[:15]: *Oculus fui[[1]](#endnote-1)* *ceco*. Vbi nota quod sicut oculus dirigit se et alia, sic doctor spiritualis.

¶ De secundo, objectum oculi materialis est coloratum delectabile, sic cor sapientis iudicium. Nam vbi amor ibi oculus, Eccle. 2[:14]: *Oculi sapientis in capite eius*, /f. 78vb/ id est, in Christo non in bursa per auariciam, non in coquina per gulam, non in platea per vanitatem, Psal. [24:15]: *Oculi mei semper ad Dominum*.

Tercio, defectus oculi materialis respectu aliorum triplex, qui etiam et in oculis spiritualibus reperitur. Primus est quod non videt se sed remociora. Set aliter est de mare et de auro, sic multi nec sua nec collateralium peccata attendunt, sed peccata aliorum, Psal. [37:11]: *Lumen oculorum meorum non est mecum*.

Secundus, est quod oculi plus deficiunt in senectute quam alii sensus, sic est de multis et clericis et laicis, Gen. 27[:1]: *Senuit Ysaac, et caligauerunt oculi eius*.

Tercius, est quod facilius leditur quam aliud membrum et turpius apparet macula in eo quam in alio membro, sic peccatum in prelato, Matt. 7[:3]: *Quid autem vides festucam in oculo fratris tui*, etc. Eccli. 22[:24]: *Pungens oculum* producit *lacrimas*. Eccli. 31[:15]: *Nequius oculo quid creatum est*? Ratio huius est quod secundum Philosophum, creacio oculi immediata est creacione cordis. Et Ysidorus, libro 11, c. 1, oculi inter omnes sensus viciniores animo existunt. Ideo Augustinus, 7, *Confessionum*, dicit per quales ymagines ibant oculi mei, per tales ibat et cor ibat, quia Tre. 3[:51], dicitur, *Oculus meus depredatus est animam meam*. Ideo dicit Augustinus in *Regula clericorum*, quod impudicus oculus, impudici cordis est nuncius. Ideo dixit Christus, Matt. 6[:21-23]: *Ubi est* oculus *tuus, ibi et cor tuum* erit, et subdit, *lucerna corporis tui est oculus tuus.* *Si* autem *oculus tuus fuerit simplex, totum corpus tuum lucidum erit. Si autem nequam, totum corpus tenebrosum erit.* Quia totum corpus sequitur condicionem oculorum. Ideo *Saul* inuidens *David non rectis oculis* respiciebat eum, 1 Reg. 18[:9]. Vnde dicit Seneca, vtinam in omni ciuitate essent oculi inuidorum ut sic visa omni prosperitate amplius torquerentur, Psal. [6:8]: *Turbatus est [a] furore oculus meus*. Secundum Hugo de Sancto Victore, triplex est genus oculorum, quia quidam sunt carnis, quidam rationis, quidam contemplacionis. De primis dicit [1] Joan. ca. 2[:16]: *Omne quod in mundo* est, aut *est concupiscencia carnis*, aut *concupiscencia oculorum*.

¶ Nempe oculi sunt irritamenta vitiorum, duces scelerum, propter quod Abimelech illectus per pulcritudinem oculorum Sare. Debet ei mille Argis in velamen oculorum, id est, ut velaret oculos suos, amplius homines caperentur per illos, Gen. 20[:2].

¶ De secundis oculis, Psal. [24:15]: *Oculi mei semper ad Dominum*. Ad excitandum istos oculos dixit Deus Abrahe, Gen. 13[:14]: *Leua oculos tuos* a *quo nunc es ad aquilonem*, scilicet, ad penas inferni *et* ad *meridiem,* id est, ad gaudia paradisi. Vnde Bernardus, O vero meridies, plenitudo lucis, solis stacio, vmbrarum exterminacio, desiccacio paludum, fetorum depulsio! O vernalis temperies, estiualis venustas, o autumpnalis vbertas. Quando hyemps abierit et recesserit. Respice eciam ad orientem, id est, ad ortum tuum et ad occidentem, id est, ad mortem. Sic debet oculus rationis respicere.

¶ Ad quod sciendum secundum Philosophum *De animalibus*, quod illa animala que habent oculos in latere capitis tortuose incedunt, Prou. 4[:25]: O*culi tui recta videant, et palpebre tue precedant gressus tuos*. Sed lateraliter respicientes ad temporalia tortuose incedunt ut serpentes et lepores. Vnde Quintilianus in libro *Causarum* ca. 1, tocius hominis libertas est oculos perdidisse.

¶ Oculi nempe sunt per quos pauperes ferre non possumus, per quos luxuria nostra irritatur, ipsi mirant, adamant, concupiscunt, Eccle. primo[:8]: *Non saturatur oculus visu*.

¶ Hic nota quomodo Demetrius philosophus gaudebat se oculos amisisse tanquam occasionem omnem viciorum.

¶ Item, nota quod sicut ad custodiam oculi materialis multa requiruntur quia humores tale tunice palpebre, sic ad custodiam oculi mentalis. Vnde non est mirum si ille iubeatur solicite custodiri, Deut. 32[:10]: *Custodiuit quasi pupillam oculi* *sui*.

¶ Item, sicut in custodia oculi, tunica que mollior est pupille est proxior, dura vero remocior, sic in oculo ecclesie quod est prelatus unam debet esse proximior quam seueritas iusticie.

¶ Exemplum in Elya cui dictum est, 4 Reg. 2[:12]: *Currus Israel*, ad supportandum infernos, *et auriga eius*, ad stimulandum discolos.

Item, probatum est in sciencia perspectiua quod oculo existenti in /f. 79ra/ medio rariori visa apparet maior quam sicut oculo existenti in aere. Res in aqua apparet maior sit. Et econtra oculo existenti in medio densiori res apparet minor quam est ut si oculus sit in aqua. Res in aere apparet minor, sic pauper existens in sua tenuitate iudicat diuitem opulentem fore magnum, Psal. [143:15]: *Beatum dixerunt populum cui hec sunt*, sed fallunt in hoc.

¶ Non enim granum milii est magnum quamuis ponatur supra montem. Vnde Bernardus, *Ad Eugenium*,numquid quia summus pontifex, ideo summus? Econtra mersi in diuiciis reputant pauperem modicum. Ita circa oculum nota quod oculus in corpore est geminus,[[2]](#endnote-2) sic vnus fortificetur ab alio vbi natura commendat nobis vitam socialem in qua vnus supportatur per alium, Eccle. 4[:9]: *Melius est duos esse simul quam vnum*, et sequitur, *habent enim emolumentum societatis sue*. Juuant enim se quantum ad recessum a malo et quantum ad conseruacionem in bono.

De quo vide infra capitulo [346] Socialis vita.

Secundo, oculus est suo comperi similimus, aliter foret monstrum cum in nobis duo sint oculi: intellectus, scilicet, et affectus. Multi habent istos oculos dispares et difformes. Vnum, scilicet, docentes et aliud facientes. Multa dicunt pauca faciunt multum, cognoscunt parum diligunt multum, studentes circa illuminacionem intellectus parum curantes de inflammacione affectus, sed vtrumque petebat Dauid in Psal. [12:4]: *Illumina oculos meos, ne vnquam obdormiam*. Sed in multis similiter oculus illuminatur et dexter obscurabitur, de quo Zach. 11[:17]: *O pastor, et idolum derelinquens gregem: brachium eius ariditate siccabitur, et oculus* *eius dexter tenebrescens obscurabitur*.

¶ Nititur diabolus oculum dextrum pocius eruere ut sic inualidiorem ad pugnam reddat.

¶ Figura ad hoc, 1 Reg. 11[:1-2]: Naason voluit inire *fedus.* Tamen viris Iabes nisi erueret *oculos dextros* quia diabolus magis affectat auferre cognicionem et desiderium eternorum quam prudenciam temperalium.

¶ O quam multi sunt clari in questionibus, obscuri in moribus, Job 24[:21]: *Pauit sterilem*, id est, intellectiuam, *que non parit*, id est, que non meretur per bona opera, *et vidue*, id est, affectiue, *non bene fecit*. Propter ista dicit Hugo de Sancto Victore in libello, *De institutione*, uouere melius est instruere mores ad virtutem quam acuere sensum ad subtilitatem. Sed heu quia quam multi homines velud monstruosi habent oculum intellectus tam magnum ut cum eo lustrent climata, Zach. 5[:6]: *Oculus eorum in vniuersa terra.* Oculum vero affectus quasi nomen habent, Job 16[:21]: *Ad Deum stillat oculus meus.* Audiant curiosi illud Seneca *Ad Lucilium*, ut quid te torques in ista questione, quam vtilius est contempsisse quam didicisse.

¶ Legitur quod mater Beati Edmundi, ipsum per visum redarguit quod curiosis intenderet artibus, ostendens ei in manu dextra tres circulos continentes Pater, Filius, Spiritus Sanctus. Vnde et ipse relictis gemetricis conualuit ad theologiam.

¶ Item, Augustinus, 5, *Confessiones*, loquens ad Deum, Infelix homo qui scit omnia illa, te autem nescit. Beatus autem qui te scit, licet illa nesciat. Qui vero te et illa nouit, non propter illa beatior, sed propter te melior est, vtique qui.

Tercio, oculus in diuersis hominibus diuersi est coloris. Vnde secundum Philosophum 19 *De animalibus*, habentes oculos intros acuti sunt visus de die sed obtusi de nocte. Quibus contrarii sunt glauci qui habent spiritum debilem et parum humoris. Ideo designat mundi sapientes in quibus humor gracie deficit et virtus operandi torpescit. Isti clarius de nocte vident quia sensu ad terrena conuertunt in quo assimulantur talpe que sub terra sagax est et palam nouit diuerticula, sed supra terra est stupida.

¶ Econtra, habentes oculos nigros in quibus impressa est mortis memoria melius vident de die quia plus approbant opera lucis quam tenebrarum, Eccli. 7[:40]: *Memorare nouissima tua et in eternum non peccabis*.

¶ Item, oculus est sperice figure que quidam figura est omnium simplicima cum sit vnica linea contenta, quod monet nos ad simplicitatem intencionis, Matt. 6[:22]: *Si oculus tuus fuerit simplex totum corpus tuum*, id est, congeries operacionum, *lucidum erit*.

Item, figure rotunditas siue orbicularitas que fine caret suadet nos in operibus nostris eternum premium intendere, 1 Cor. 10[:31]: *Siue manducatis, siue bibitis, siue* /f. 79rb/ *aliud facitis: omnia in gloriam facite*. Talis fuit Joab qui cum ciuitas Rabath esset capienda, misit pro Dauid ne suo nomini ascriberetur pro victoria, [1 Paral. 20:1]. Sed multi leuant oculos ad celum non pro ipso celo, sed pro nubio obseruando ne rapiatur pulli sicut facit vetula, sic multi propter terrenum finem.

¶ Item, videmus quod isti balistarti rectius sagittant si vnus oculus claudatur, sic qui rectificare uult opus suum simplici intencione vtatur. Vnde Augustinus in *Confessionibus*, Domine gloria nostra tu esto. Propter te amemur, et verbum tuum timeatur in nobis. Qui enim laudari uult ab hominibus vituperante te, non defendetur ab hominibus iudicante te, nec eripietur dampnante te. In signum huius dicimus in fine Psalmorum, Gloria Patri, et Filio, et Spiritum Sancto, tanquam diceretur illud Psal. [113:9]: *Non nobis, Domine, non nobis, sed nomini tuo da gloriam*.

Quinto, oculus palpebris est velatus ad conseruacionem spiritum visibilium et ad obuiacionem nocutorum exteriorum. Vnde Philosophus dicit quarto *De animalibus*, quod alius carens palpebris debilis est visus ut patet in piscibus et leporibus quorum oculi sunt semper aperti. Non in eis sit magna deperdicio spirituum, sic qui bona sua non occultant, sed per inanem gloriam iactant totum perdunt. Vnde Gregorius in *Homilia*, deperdari desiderat, qui thesaurum publice portat in via. In huius signum manus Moysi sana erat dum fuit in sinu, sed lepra cum extraheretur, Exod. 4[:6]. Similiter et Ezechias ostendendo Babiloniis thesauros suos omnia postmodum amisit, 4 Reg. [24:13]. De hoc velamine dicit Christus, Matt. 6[:3]: *Te faciente elemosinam, nesciat sinistra tua quid faciat dextra tua*, id est, ne admisceatur ostentacio bono operi.

Item, secundum Philosophum, 4, *De animalibus*, aues signat celestes viros gressibilia terrena sapientis. De quibus in Psal. [16:11]: *Oculos suos statuerunt declinare in terram*. Et Dan. 13[:9], dicitur de malis sacerdotibus *declinauerunt oculos suos* ne videant *celum*.

¶ Econtra, spirituales dicunt cum Apostolo illud Phil. 3[:20]: *Nostra conuersacio in* celo. Iccirco, beatus Martinus, oculis minibus, semper fuit in celum intentus, Sinite me, inquit.

Sexto, oculus corporalis est non sui sed alterius agintiuus. Sic faciunt carnales homines, Job 10[:4]: *Numquid oculi carnei tibi sunt*. Vnde Augustinus *Confessiones*, curiosum est genus humanum ad cogitandum vitam alienam, desidiosum ad cogitandum propriam. Et Bernadus in *Meditationes*,scilicet, multi multa sciunt, etc. 1 Cor. 2[:11]: *Quis scit que sunt hominis, nisi spiritus hominis, qui in ipso est*. Luc. 6[:41]: *Quid vides festucam in oculo fratris tui*. Tales, secundum Seneca, similes sunt furibus qui signata querunt, sed aperta preteremit.

¶ Item, oculus externus in Luc. [11:34]. Con videt illum oculum qui est in tenebris. Sed econtro sic peccatores tenebrosi temere iudicant existentes in gracia sed iusti quasi dissimulant peccata aliorum considerantes quod aut in similibus lapsi sunt aut labi possunt. Vnde legitur de Johanne Heleni quod non facile iudicabat quemquam dicens quod habet peccatum aliorum. Nobis esset non tamen penitencia eorum, apud Deum nobis fuit nota. Ita legitur in *Vitis patrum*, de abbate Moyse ferente coram se sportam plenam arena et aliam post se pleniorem. Ac dicente hec sunt peccata mea et munera post me currencia. Et vado hodie iudicare aliena peccata. Vnde Anselmus, libro *De similitudinibus*,consideracio alieni peccati multa mala facit.

¶ Nam si peccator est qui sicut considerat malo illius exemplo in culpa perseuerat, si penitens est frigescit eius exemplo, si tali vicio caret iam tali vicio temptatur, si ex hoc se ipsum illi preferat in superbiam extollitur. Quod si ipsum prius dilexerat, iam incipit sine odio habere.

¶ Item, oculus est non solum sui sed etiam tocius corporis directiuus in quo docentur bona recepta aliis communicare, Sap. [7:13]: *Quam sine fictione didici, et sine inuidia communico*. Et 1 Pet. 4[:10]: *Vnusquisque sicut accepit graciam, in alterutrum illam administrantes*. Nam bona spiritualia communicacione non minueruntur. Et Prou. 11[:26]: Maledictus *qui abscondit frumenta in populis*. Et principalis fax non minuitur quamuis ex eo alii accendantur.

¶ Item, oculus est interior indicatiuus. Vnde Philosophus 22 *De animalibus*, si oculus sit nimis mobilis indicat instabilitatem mentis, si nimis tardus pertinaciam voluntatis, Eccli. 19[:26]: *Ex visu cog*- /f. 79va/ *noscitur vir*. Et piscis iudicatur retens si oculos habeat sangui uolentes. Et Augustinus in *Regula* sua, impudicus oculos impudici cordis est nuncius. Vnde Vergilius, inconstans animus, oculus vagus, instabilis pes. Hec sunt signa viri de quo michi nulla bona spes.

¶ Item, refert Solinus, *De mirabilibus*, quod sunt in Sicia alique femine habentes binas pupillas in oculis que cum irate fuerint solo visu intoxicant quos vident.

Item, quamuis inter membra hominis venter sit multum sumptuosus, secundum illud Eccle. 6[:7]: *Omnis labor hominis* venter *in ore eius*. Oculi tamen sunt magis sumptuosi, sed patet in sumptuositate vestium, equorum, edificiorum, cibariorum, vasorum. Vnde Vergilius, plus oculi pascunt animum, quam fercula ventrem.

¶ Item, nota quod tria impediunt debitam dispositionem oculi, scilicet, tumor seu prominencia superbie, puluis auaricie, humor concretus luxurie.

De primo, dicitur 19, *De animalibus*, quod oculus prominens est debilis visus.

De secundo, dicit *Policraticus*, Nummipetae cum libricolis nequeunt simul esse.

De tercio, 22, *De animalibus*,aues habentes purum humorem in oculis pinguibus aut vagis qui inficiunt animam, Matt. [5:28]: *Qui viderit mulierem ad concupiscendum eam, iam mechatus est eam in corde suo*. Vnde fornicacio dicitur quasi fortis necacio.

¶ Natura leonis est si quis iuxta eum transierit non aspiciendo eum illesus euadit, alias non sic est. De muliere, Job 31[:1]: *Pepigi fedus cum oculis meis*, non *quidem cogitarem de virgine*. Vnde Gregorius, non licet intueri quod non licet concupiscere. Nota hic narrat quomodo iuuenculus monachus vadens cum sene vidit mulieres ducentes coreas. Quesiuitque quid nam essent. Respondit senex quod anseres. Sed tamen domi venissent affectauit iuuenis ille habere anseres quas viderat. Vnde et senex exposuit fratribus quam periculosum sit in aspiciendo mulieres. Ex quo ille iuuenis in monasterio semper nutritus, qui numquam prius mulieres viderat, sic primo aspectu intoxicatus est.

Item, secundum Hugonem, *De sacramentis*, triplex in nobis est oculus: contemplationis, rationis, carnis. Sed per peccatum primorum parentum primus oculus in nobis extinctus est. Secundus factus est lippus. Tercius manet clarum, *Quia filii huius seculi prudenciores* *sunt in generacione sua* *filiis lucis*, [Luc.16:8].

¶ Item, sicut oculus tenet in corpore locum eminenciorem propter eius dignitatem, sic prelati ecclesie, sicut alios precellunt status dignitate, ita preminere debent vite sanctitate.

De quo vide infra capitulo [297] Prelatus.

Ysai. 24[:2]: *Et erit* sic et *populus*, *sic* et *sacerdos*.

Item, oculus ceteris membris languentibus quasi compaciens sacrimatur, sicut prelatus exemplo Jeremie 13[:17]: Educet *oculus meus lacrimam, quia captus est grex Domini*.

Vide infra capitulo [297] Prelati.

Et ceteri viri ecclesiastici ut non nimis temporalia multiplicent.

De quo vide infra capitulo [297] Prelatus.

¶ Item, magna in oculo reputatur macula que in alio membro videretur modica, sic peccatum in prelato magis apparet quam in subito.

Vide infra capitulo [297] Prelatus.

¶ Item, tria sunt in quibus oculus delectatur, scilicet, in aque limpiditate, in florum viriditate, in speculi claritate. Vnde Bernardus, delectat oculum limpha, viror, speculum. Aqua designat Mariam, flores sanctos, speculum Christum.

De primo, Can. 4[:15]: *Fons hortorum, puteus aquarum*. Vnde et illa est sicut et aqua communis. Vnde Bernardus, Maria omnibus omnia facta est, ut de plenitudine eius omnes accipiant, captiuus redempcionem, ergo curacionem, etc.

Item, Anselmus, in *Meditationes*, O domina te laudat concio leta iustorum, ad te fugit territa turba reorum. Vtinam cor meum in amore tuo langueat, caro deficiat. Ideo ipsa omnibus se exponens dicit /f. 79vb/ illud Eccli. 24[:26]: *Transite ad me, omnes qui concupiscitis me*. Ac si diceret illud Ysai. 55[:1]: *Omnes sitientes, venite ad aquas*.

Secundum, quod delectat oculum est florum venustas ut viridium amenitas, Eccli. 40[:22]: *Graciam et speciem desiderabit oculos*, *et super hec virides sationes*. Et Eccli. 39[:19]: *Florete flores quasi lilium*. Quia sancti floruerunt interius per sanctum propositum, et fronduerunt exterius per gratum exemplum, fructificauerunt per opus suum. Iccirco sancti grati sunt oculo, ad videndum delectatur. Si quidem oculus viri iusti cum cernit rosas martirum, violas confessorum, lilia virginium.

¶ Tercium quod delectat, oculum est speculum quod contingit quia nichil aliud quam seipsum speculatur. Vbi quod maculosum deprehendit, abstergere potest, Exod. 25[:40]: *Inspice, et fac secundum exemplar quod tibi in monte monstratum [est*]. Hoc fecit, Job [42:5], cum diceret *nunc oculus meus videt [te].* Idcirco me reprehendo et ago penus sed ut communiter turpis non intuetur speculum sic nec peccator contra quos, Jer. 2[:27, 36]]: Vertunt ad me tergum et non faciem, et sequitur, *quam vilis facta es*. Ergo secundum Psal. [83:10]: *Respice in faciem Christi tui.* Quia Joan. 17[:3]: *Hec est vita eterna ut cognoscant te, Deum*.

1. *fui* ] *add*. ~~doctor~~ F.128. [↑](#endnote-ref-1)
2. geminus ] *add*. vt F.128. [↑](#endnote-ref-2)